DRUŠTVENIM mrežama već se nekoliko dana širi priča o misterioznim pozivima starijim osobama u kojima ih se ispituje za koga će glasati u drugom krugu predsjedničkih izbora. Nakon što kažu da će glasati za Zorana Milanovića navodno im se kaže da ne moraju u nedjelju izlaziti na glasanje jer su svoj glas već dali odgovarajući na pitanje te da je njihov glas za Milanovića zabilježen. Društvene mreže zloglasne su po lažnim vijestima, ali Indexova sugovornica Nives Božić uvjerava nas da joj se dogodilo upravo to. Nazvali su je i rekli joj da ne mora u nedjelju izaći na izbore nakon što je odabrala Milanovića.

Zvali iz sjedišta Bandićeve stranke

"Zvali su na telefon koji je registriran na mog djeda, ali ja sam se javila. Bio je to nekakav automat koji je nudio izbor. Nisam snimila poziv, ali ostao je zabilježen broj s kojeg je zvano. Nisam puno ni obraćala pažnju na to dok nisam vidjela da se i na društvenim mrežama ljudi žale da im se govori da ne moraju u nedjelju glasati", rekla je za Index Nives Božić

Prema fotografiji koju nam je ustupila Nives Božić riječ je o broju 01/64-65-721 koji pripada stranci zagrebačkog gradonačelnika Milana Bandića. Taj broj registriran je na sjedište stranke Bandić Milan 365 – Stranka rada i solidarnosti u Praškoj ulici 5, u Zagrebu.



Pravni stručnjak za Index: Ako se to događa, to je prevara i kazneno djelo

"Ako se to zaista događa, riječ je o kaznenom djelu, prevari ili dovođenju u zabludu. Na to bi moralo reagirati Državno izborno povjerenstvo, ali ne samo oni jer je i riječ o kaznenom djelu. No naše pravosuđe je toliko sporo i neučinkovito da kada se i pokrenu, bit će prekasno", rekao je za Index Vedran Đulabić, izvanredni profesor zagrebačkog Pravnog fakulteta te član Centra za demokraciju i pravo Miko Tripalo.

Nazvali smo broj s kojeg su zvali djeda naše sugovornice, javio nam se automat

Provjeravajući navode Nives Božić nazvali smo broj telefona Bandićeve stranke s kojeg je nazvan njen djed i javio nam se automat.

"Dobar dan, zovemo iz agencije za istraživanja. Molimo vas da nakon zvučnog signala pritisnete tipku 1 ako ćete dati glas gospodinu Milanoviću ili tipku 2 ako ćete dati glas gospođi Grabar-Kitarović. Zahvaljujemo", izrecitirao nam je automat. I kada smo pritisnuli tipku 1 i kada smo pritisnuli tipku 2, veza je prekinuta. Nije bilo nastavka koji bi nas uputio da ne moramo izaći na izbore. To naravno ne znači da takva poruka nije postojala ili da poruka drugačije ne glasi kada poziv dolazi s broja Bandićeve stranke. Činjenica je da se Bandićeva stranka lažno predstavlja kao agencija za istraživanje te da očito ima bazu telefonskih brojeva ljudi koji nisu njihovi članovi.

Bandićev operativac: Moguće je

Tekst se nastavlja ispod oglasa

"Bandića nije briga tko će pobijediti na izborima, on se uopće ne angažira oko toga. Moguće je da si je netko dao za pravo da na svoju ruku nešto radi", rekao nam je jedan od najbližih Bandićevih operativaca kojeg smo pitali da nam potvrdi ili demantira informaciju da iz Bandićeve stranke nazivaju ljude i govore im da ne moraju izaći u nedjelju na izbore ako u anketi odgovore da će glasati za Milanovića. Međutim, riječi našeg sugovornika iz najužeg Bandićevog kruga da zagrebačkom gradonačelniku nije stalo tko će pobijediti na izborima ne zvuče previše istinito s obzirom na to da je Milan Bandić prikupljao potpise za Kolindu Grabar-Kitarović, pojavljivao se u njenoj kampanji, a i ona je sama sebi naštetila izjavom da bi mu nosila kolače u zatvor.

Bandić je i prije manipulirao bazama podataka

Milan Bandić već iza sebe ima dugačku povijest neovlaštenog korištenja baza podataka. Tako je za vrijeme predsjedničkih izbora 2019. godine slao personalizirana pisma novopečenim majkama obećavajući im svašta kada postane predsjednik. Slična je personalizirana pisma slao i umirovljenicima. Koristio je i bazu podataka članova SDP-a na koju nije imao pravo jer je izbačen iz stranke, ali očito mu ju je netko kopirao i dostavio.

Tijekom lokalnih izbora 2013. godine o toj njegovoj praksi oglasila se i Agencija za zaštitu osobnih podataka koja je izrijekom ustvrdila da Bandić neovlašteno koristi osobne podatke birača. No nije za to kažnjen kao ni za mnogo što drugo.

Bandićeva stranka kaže da su oni ozbiljni i da se ne bave takvim stvarima

O pozivima iz stranke pitali smo Bandićevu stranačku glasnogovornicu Mateju Vukmirović koja nam je obećala odgovore e-mailom, ali oni ni nakon nekoliko sati nisu stigli. Odgovor, ako ga tako uopće možemo nazvati, dobili smo tek nakon objave teksta.

"Ozbiljna stranka poput Stranke rada i solidarnosti se ne bavi ovakvim stvarima", napisali su nam iz Bandićeve stranke.Pitanja smo postavili i Državnom izbornom povjerenstvu koje se također još nije oglasilo. Odgovore i jednih i drugih objavit ćemo čim ih dobijemo.

Želite li momentalno primiti obavijest o svakom objavljenom članku vezanom uz predsjedničke izbore instalirajte Index.me aplikaciju i pretplatite se besplatno na tag: predsjednički izbori

Index.me aplikaciju za android besplatno možete preuzeti na ovom linku, dok iPhone aplikaciju možete preuzeti ovdje.